CELEX: 32021R2090
Language: sl
Date: 2021-11-25 00:00:00
Title: Izvedbena uredba Komisije (EU) 2021/2090 z dne 25. novembra 2021 o zavrnitvi dovoljenja za titanov dioksid kot krmni dodatek za vse živalske vrste (Besedilo velja za EGP)

30.11.2021   
               
               
                  SL
               
               
                  Uradni list Evropske unije
               
               
                  L 427/160
               
            
         IZVEDBENA UREDBA KOMISIJE (EU) 2021/2090
         z dne 25. novembra 2021
         o zavrnitvi dovoljenja za titanov dioksid kot krmni dodatek za vse živalske vrste
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 1831/2003 določa dovoljevanje dodatkov za uporabo v prehrani živali ter razloge in postopke za izdajo ali zavrnitev takih dovoljenj. Člen 10 navedene uredbe določa, da se dodatki, dovoljeni v skladu z Direktivo Sveta 70/524/EGS (2), ponovno ocenijo.
                  
               
                     (2)
                  
                  
                     Titanov dioksid je bil z Direktivo 70/524/EGS dovoljen brez časovne omejitve kot barvilni dodatek (barvilna sredstva, dovoljena za barvanje živil po pravilih Skupnosti) za mačke in pse. Brez časovne omejitve je bil dovoljen tudi v živalskih krmnih mešanicah za vse živalske vrste, razen mačk in psov, toda pod določenimi pogoji. Navedeni proizvod je bil nato v skladu s členom 10(1) Uredbe (ES) št. 1831/2003 vpisan v register krmnih dodatkov kot obstoječi proizvod.
                  
               
                     (3)
                  
                  
                     V skladu s členom 10(2) Uredbe (ES) št. 1831/2003 v povezavi s členom 7 navedene uredbe je bil vložen zahtevek za ponovno oceno titanovega dioksida kot krmnega dodatka za vse živalske vrste. Vložnik je zahteval, da se dodatek uvrsti v kategorijo dodatkov „senzorični dodatki“ in funkcionalno skupino „barvila: snovi, ki dodajo ali obnovijo barvo v krmi“. Zahtevku so bili priloženi zahtevani podatki in dokumenti iz člena 7(3) Uredbe (ES) št. 1831/2003.
                  
               
                     (4)
                  
                  
                     Evropska agencija za varnost hrane (v nadaljnjem besedilu: Agencija) je v mnenju z dne 5. maja 2021 (3) navedla, da ni mogla sklepati o varnosti titanovega dioksida za ciljne vrste, potrošnike in okolje zaradi odsotnosti specifičnih podatkov v zvezi z njegovo uporabo kot krmni dodatek in ob upoštevanju, da genotoksičnosti delcev titanovega dioksida ni mogoče izključiti, kar zbuja morebitne pomisleke glede varnosti dodatka za ciljne vrste (zlasti dolgoživeče živali in reproduktivne živali), potrošnike in uporabnike. Zaradi pomanjkanja študij o titanovem dioksidu Agencija ni mogla sklepati o oceni učinkov dodatka na oči in kožo. Agencija je nadalje navedla, da je titanov dioksid pri vdihavanju potencialno rakotvoren za delavce in da bi ga bilo treba obravnavati kot dodatni morebitni pomislek za uporabnike, ki ravnajo z dodatkom, saj genotoksičnosti delcev titanovega dioksida ni mogoče izključiti. Agencija je potrdila tudi poročilo o analizni metodi krmnega dodatka v krmi, ki ga je predložil referenčni laboratorij, ustanovljen z Uredbo (ES) št. 1831/2003.
                  
               
                     (5)
                  
                  
                     Mnenje Agencije z dne 5. maja 2021 zato kaže, da ni bilo ugotovljeno, da titanov dioksid nima škodljivega učinka na zdravje živali, zdravje ljudi ali na okolje, kadar se uporablja kot krmni dodatek v funkcionalni skupini „barvila: snovi, ki dodajo ali obnovijo barvo v krmi“.
                  
               
                     (6)
                  
                  
                     Ocena titanovega dioksida je tako pokazala, da pogoji za dovoljenje iz člena 5 Uredbe (ES) št. 1831/2003 niso izpolnjeni in da bi bilo treba zavrniti dovoljenje za titanov dioksid kot krmni dodatek iz funkcionalne skupine „barvila: snovi, ki dodajo ali obnovijo barvo v krmi“.
                  
               
                     (7)
                  
                  
                     Krmni dodatek titanov dioksid in krmo, ki ga vsebuje, bi bilo treba čim prej umakniti s trga. Vendar bi bilo treba omogočiti omejeno obdobje za umik obstoječih zalog navedenih proizvodov s trga, da bi nosilci dejavnosti lahko ustrezno izpolnili obveznost umika.
                  
               
                     (8)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Zavrnitev dovoljenja
            Dovoljenje za titanov dioksid (E 171) kot dodatek v prehrani živali iz kategorije dodatkov „senzorični dodatki“ in funkcionalne skupine „barvila: snovi, ki dodajo ali obnovijo barvo v krmi“ se zavrne.
         
         
            Člen 2
            Umik s trga
            
               1.   Obstoječe zaloge dodatka iz člena 1 in premiksov, ki ga vsebujejo, se umaknejo s trga do 20. marca 2022.
            
            
               2.   Posamična krmila in sestavljene krmne mešanice, ki so bili proizvedeni z dodatkom ali premiksi iz odstavka 1 pred 20. marcem 2022, se umaknejo s trga do 20. junija 2022.
            
         
         
            Člen 3
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. novembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 268, 18.10.2003, str. 29.
         
            (2)  Direktiva Sveta 70/524/EGS z dne 23. novembra 1970 o dodatkih v krmi (UL L 270, 14.12.1970, str. 1).
         
            (3)  EFSA Journal 2021;19(6):6630.